मोदी लहर में भी सपा के इस किले को जीत नहीं पाई थी BJP, क्या इस बार होगा उलटफेर, देखें- आंकड़े क्या कहते हैं  
BJP ने यहां से संघमित्रा मौर्य को उम्मीदवार बनाया है 
वहीं सपा की तरफ से धर्मेंद्र यादव ताल ठोंक रहे हैं 
बीजेपी इस सीट को जीतने के लिए हरसंभव प्रयास कर रही है
उत्तर प्रदेश की बदायूं लोकसभा सीट (Badaun Seat) समाजवादी पार्टी (सपा) का गढ़ मानी जाती है, लेकिन इस बार बीजेपी ने इस सीट को जीतने के लिए पूरी ताक़त लगा रखी है. समाजवादी पार्टी ने यहां से दो बार के सांसद और अखिलेश यादव के चचेरे भाई धर्मेंद्र यादव (Dharmendra Yadav) को उम्मीदवार बनाया है, जबकि बीजेपी ने उत्तरप्रदेश के कैबिनेट मंत्री स्वामी प्रसाद मौर्य की बेटी संघमित्रा मौर्य (Sanghmitra Maurya) को यहां से मैदान में उतारा है. इस सीट की सबसे बड़ी ख़ासियत ये है कि यहां पर वाजपेयी लहर से लेकर मोदी लहर तक नाकाम हो चुकी है, जबकि 1996 के बाद से समाजवादी पार्टी यहां कभी नहीं हारी है. ऐसे में इस बार देखना दिलचस्प होगा कि क्या बीजेपी बदायूं (Badaun Lok Sabha Seat) में कोई करिश्मा कर पाती है या सपा फिर अपने किले पर कब्जा जमाती है.